ΓΡΑΠΤΗ ΕΡΩΤΗΣΗ E-1365/00

υποβολή: Marielle De Sarnez (PPE-DE) προς την Επιτροπή

(4 Μαΐου 2000)

Θέμα: Αποτελέσματα της Διάσκεψης Κορυφής της Λισσαβόνας

Κατά τη διάρκεια Κορυφής της Λισσαβόνας στις 23 και 24 Μαρτίου, διαπιστώθηκε από όλους όσοι έλαβαν μέρος ότι οι οικονομικές και κοινωνικές πτυχές ήταν όλο και περισσότερο διαπεπλεγμένες και θα έπρεπε να συνδυαστούν.

Με αφετηρία αυτή τη διαπίστωση, αντιμετωπίζει η Επιτροπή το ενδεχόμενο να ενισχύσει τις κοινοτικές δράσεις σχετικά με την επαγγελματική κατάρτιση με βάση εταιρική σχέση μεταξύ των επιχειρήσεων και των εκπαιδευτικών ιδρυμάτων;

Αντιμετωπίζει το ενδεχόμενο, αφενός να θέσει σε εφαρμογή ένα ακριβές πλαίσιο ώστε να διασφαλίζεται για τους εκπαιδευτές κάποια ελάχιστη κατάρτιση και, αφετέρου, να καθορίζονται ακριβείς στόχοι προς επίτευξη με το πέρας της άσκησης, όποια και αν είναι η χώρα στην οποία αυτή λαμβάνει χώρα;

Απάντηση της κας Reding εξ ονόματος της Επιτροπής

(30 Ιουνίου 2000)

Το Ευρωπαϊκό Συμβούλιο της Λισσαβώνας αναγνώρισε, πράγματι, τον πρωταρχικό ρόλο που καλείται να διαδραματίσει η πολιτική εκπαίδευσης και κατάρτισης στην οικονομική και κοινωνική ανανέωση της κοινωνίας μας και έθεσε μια σειρά ποσοτικών στόχων που πρέπει να επιτευχθούν βραχυπρόθεσμα και μεσοπρόθεσμα. Η Επιτροπή, για να ανταποκριθεί θετικά στα αιτήματα του Συμβουλίου στον τομέα της επαγγελματικής κατάρτισης, ανέλαβε αμέσως τις παρακάτω πρωτοβουλίες.

Στο πλαίσιο του προγράμματος Leonardo da Vinci, έδωσε προτεραιότητα στη δημιουργία εταιρικών σχέσεων συνεργασίας μεταξύ των ιδρυμάτων κατάρτισης και των επιχειρήσεων και στη βελτίωση της κατάρτισης των εκπαιδευτών. Οι προτεραιότητες του προγράμματος Leonardo da Vinci για την περίοδο 2000-2002 αποσκοπούν στη βελτίωση της κατάρτισης των εκπαιδευτών. Επίσης, το μέτρο κινητικότητα του προγράμματος προβλέπει τη συμμετοχή του στις ανταλλαγές μεταξύ ιδρυμάτων κατάρτισης και επιχειρήσεων. Η δράση της Κοινότητας στον τομέα της κατάρτισης θεμελιώνεται στο άρθρο 150 (πρώην άρθρο 127) της συνθήκης ΕΚ που ορίζει ότι η κοινοτική πολιτική στηρίζει και συμπληρώνει τις δράσεις των κρατών μελών, σεβόμενη ταυτόχρονα πλήρως την αρμοδιότητα των κρατών μελών για το περιεχόμενο και την οργάνωση της επαγγελματικής εκπαίδευσης (επικουρικότητα). Λόγω της αρχής αυτής, δεν είναι εύκολο η Επιτροπή να καταρτίσει ένα ακριβές πλαίσιο που να ορίζει την κατάρτιση των εκπαιδευτών ή το περιεχόμενο της άσκησης.

Στο πλαίσιο της κινητικότητας, η Επιτροπή εχει ζητήσει από τα κράτη μέλη να επιταχύνουν την εφαρμογή του Europass και να γενικεύσουν τη χρήση του. Το Europass είναι το έγγραφο που πιστοποιεί ότι ο κάτοχος έχει πραγματοποιήσει μια ευρωπαϊκή περίοδο εναλλασσόμενης κατάρτισης (σχολή επιχείρηση) σε ένα άλλο κράτος μέλος.

Στις 24 Νοεμβρίου 2000, η Επιτροπή ενέκρινε την πρωτοβουλία e-Learning(1), η οποία στοχεύει στην κινητοποίηση των εκπαιδευτικών κοινοτήτων και των οικονομικών και κοινωνικών συντελεστών προκειμένου να επιταχυνθεί η εξέλιξη των εκπαιδευτικών συστημάτων και η μετάβαση της Ευρώπης στην κοινωνία της γνώσης. Στο πλαίσιο αυτής της πρωτοβουλίας προβλέπεται ενίσχυση των εταιρικών σχέσεων μεταξύ του δημόσιου και του ιδιωτικού τομέα, μεταξύ των συντελεστών της κατάρτισης και της βιομηχανίας. Θα δοθεί ιδιαίτερη προσοχή στην κατάρτιση των εκπαιδευτικών και των εκπαιδευτών, κυρίως μέσω της χρήσης των νέων τεχνολογιών μάθησης.

Στην ανακοίνωσή της Στρατηγικές για τις θέσεις εργασίας στην κοινωνία της πληροφορίας(2) η Επιτροπή κρίνει ιδίως ότι τα πανεπιστήμια πρέπει να δημιουργήσουν νέες εταιρικές σχέσεις με τη βιομηχανία έτσι ώστε να εξασφαλίζεται ότι τα μαθήματα οδηγούν στην απόκτηση των δεξιοτήτων που ζητούνται από τη βιομηχανία. Ένας άλλος στόχος αυτής της ανακοίνωσης είναι να διαθέτουν όλοι οι εκπαιδευτικοί πιστοποιημένες ικανότητες στον τομέα της κοινωνίας της πληροφορίας.

Στο πλαίσιο της πολιτικής για την απασχόληση, το Ευρωπαϊκό Κοινωνικό Ταμείο (2000-2006) στοχεύει να στηρίξει τα κράτη μέλη στην εφαρμογή νέων δραστήριων πολιτικών και κατάλληλων συστημάτων για την καταπολέμηση της ανεργίας και τη βελτίωση των δεξιοτήτων. Το ΕΚΤ καλύπτει συγκεκριμένα την ανάπτυξη δεσμών μεταξύ των τομέων της εργασίας, της εκπαίδευσης, της κατάρτισης και των ιδρυμάτων ερευνών.

(1) COM(2000)318 τελικό.

(2) COM(2000)48 τελικό.